KOMMISSIONENS BESLUTNING af 26. juni 1996 om bemyndigelse af Finland til at yde visse former for støtte i svinesektoren og æg- og fjerkræsektoren (96/451/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Østrigs, Finlands og Sveriges tiltrædelse, særlig artikel 140, og

ud fra følgende betragtninger:

I henhold til ovennævnte bestemmelse tillader Kommissionen Østrig og Finland at yde visse former for særstøtte, der er omhandlet i bilag XIV til tiltrædelsesakten, idet Kommissionen dog fastsætter det indledende støttebeløb og tempoet for den gradvise nedsættelse af støtten; blandt de former for støtte, der er omhandlet i nævnte bilag, kan nævnes den investeringsstøtte i svinesektoren og i æg- og fjerkræsektoren, som Finland yder, og som er udelukket efter artikel 6, stk. 4, første afsnit, og stk. 6, i Rådets forordning (EØF) nr. 2328/91 af 15. juli 1991 om forbedring af landbrugsstrukturernes effektivitet (1), senest ændret ved forordning (EF) nr. 2387/95 (2), men som er i overensstemmelse med forordningens øvrige bestemmelser; den pågældende støtte må dog ikke føre til en forøgelse af den samlede produktionskapacitet og skal ydes inden for individuelle produktionsbegrænsninger, der skal fastlægges efter proceduren i artikel 29 i forordning (EØF) nr. 2328/91;

Finland meddelte den 23. februar 1996 Kommissionen forslaget til den støtte, som den planlægger at yde til svinesektoren og æg- og fjerkræsektoren efter ovennævnte bestemmelser; den 27. marts 1996 præciserede Finland, at det vil overholde de maksimale samlede investeringsbeløb, der er fastsat i artikel 12, stk. 2, i forordning (EØF) nr. 2328/91, og en række andre betingelser i samme forordning;

støtten, der anslås at medføre budgetudgifter på 15 mio. FM om året, og som ydes som rentegodtgørelse (5 % i højst 30 år på 70 % af de samlede investeringsudgifter, idet der dog er fastsat et loft svarende til 30 % af de samlede investeringsudgifter) eller kapitaltilskud (højst 30 % af de samlede investeringsudgifter) til landbrugere med landbrug som hovederhverv til dækning af udgifter til udvidelse af bygninger og til anskaffelse af det fornødne materiel til udvidelse af produktionskapaciteten, opfylder betingelserne i forordning (EØF) nr. 2328/91, bortset fra betingelserne i artikel 6, stk. 4, første afsnit, og stk. 6;

støtten vil blive ydet under overholdelse af de individuelle produktionsbegrænsninger, der er fastsat ved Kommissionen beslutning K(96) 733 af 19. april 1996 om forbedring af landbrugsstrukturernes effektivitet i Finland i henhold til forordning (EØF) nr. 2328/91; i forbindelse med støtten er der indført et system til kontrol med produktionskapacitetens udvidelse, og derfor skulle støtten ikke medføre en udvidelse af den samlede produktionskapacitet, som den var i 1994, hvilket gør, at støtten derfor er forenelig med ovennævnte bestemmelse i tiltrædelsesakten; også Kommissionen bør holdes underrettet om udviklingen i produktionskapaciteten i de pågældende sektorer, hvor der, idet der ikke er nogen direkte sammenhæng med det udnyttede landbrugsareal, kan forventes hurtige udsving;

det af Finland fastsatte indledende støttebeløb godkendes, men der bør samtidig fastsættes et tempo for gradvis nedsættelse af støtten i 1997, 1998 og 1999, ligesom det bør fastsættes, at støtten skal være fuldstændigt afskaffet senest pr. 31. december 1999; derved kan bestemmelserne i tiltrædelsesakten overholdes, samtidig med at der opnås den fornødne tilpasning af produktionsstrukturerne i Finland -

VEDTAGET FØLGENDE BESLUTNING:

Artikel 1

De støtteforanstaltninger for svinesektoren og æg- og fjerkræsektoren, som Finland meddelte den 23. februar 1996, godkendes.

Støtten fastsættes, hvad enten den ydes som rentegodtgørelse eller kapitaltilskud, til højst:

- 30 % af de samlede investeringsudgifter for støtte, der ydes på grundlag af beslutninger truffet senest den 31. december 1996

- 27 % af de samlede investeringsudgifter for støtte, der ydes på grundlag af beslutninger truffet i perioden 1. januar - 31. december 1997

- 24 % af de samlede investeringsudgifter for støtte, der ydes på grundlag af beslutninger truffet i perioden 1. januar - 31. december 1998

- 20 % af de samlede investeringsudgifter for støtte, der ydes på grundlag af beslutninger truffet i perioden 1. januar - 31. december 1999.

Støtten afskaffes senest pr. 31. december 1999.

Artikel 2

I den periode, hvor den i artikel 1 omhandlede støtte ydes, meddeler Finland Kommissionen følgende:

- to gange om året produktionskapaciteten for svin og æg

- én gang om året produktionskapaciteten for fjerkræ

- én gang om måneden antallet af slagtede svin og fjerkræ og antallet af pakkede æg.

Artikel 3

Denne beslutning er rettet til Republikken Finland.

Udfærdiget i Bruxelles, den 26. juni 1996.

På Kommissionens vegne

Franz FISCHLER

Medlem af Kommissionen

(1) EFT nr. L 218 af 6. 8. 1991, s. 1.

(2) EFT nr. L 244 af 12. 10. 1995, s. 50.